
Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul comun asupra propunerii legislative privind transmiterea unei suprafeţe de teren din domeniul public al statului şi din administrarea Agenţiei Domeniilor Statului în domeniul public al Municipiului Olteniţa şi în administrarea Consiliului Local al Municipiului Olteniţa, judeţul Călăraşi, pentru realizarea obiectivului parc industrial, trimis Comisiei juridice, de disciplină şi imunităţi şi Comisiei pentru administraţie publică, amenajarea teritoriului şi echilibru ecologic, pentru dezbatere şi avizare în fond, cu adresa nr. Pl.x 302 din 3 septembrie 2012.

	VICEPREŞEDINTE,


	    PREŞEDINTE,



	       FLORIN IORDACHE
	       BOGDAN CANTARAGIU

RAPORT  COMUN
asupra propunerii legislative privind transmiterea unei suprafeţe de teren din domeniul public al statului şi din administrarea Agenţiei Domeniilor Statului în domeniul public al Municipiului Olteniţa şi în administrarea Consiliului Local al Municipiului Olteniţa, judeţul Călăraşi, pentru realizarea obiectivului parc industrial

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi  împreună cu Comisia pentru administraţie publică, amenajarea teritoriului şi echilibru ecologic, au fost sesizate spre dezbatere, în fond, cu  propunerea legislativă privind transmiterea unei suprafeţe de teren din domeniul public al statului şi din administrarea Agenţiei Domeniilor Statului în domeniul public al Municipiului Olteniţa şi în administrarea Consiliului Local al Municipiului Olteniţa, judeţul Călăraşi, pentru realizarea obiectivului parc industrial, trimisă cu adresa nr. Pl -x 302 din 3 septembrie 2012,  înregistrată cu nr.31/636 din 4 septembrie 2012, respectiv 26/205 din 3 septembrie 2012.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins iniţiativa legislativă, în şedinţa din 25 iunie 2012.

Consiliul Legislativ  a avizat favorabil, cu observaţii şi propuneri, iniţiativa legislativă, conform avizului nr. 198 din 16 martie 2012.

Comisia pentru industrii şi servicii a transmis un aviz negativ, cu nr. 23/180 din 17 septembrie 2012.

Propunerea legislativă supusă dezbaterii are ca obiect de reglementare transmiterea unei suprafeţe de teren din domeniul public al statului şi din administrarea Agenţiei Domeniilor Statului în domeniul public al Municipiului Olteniţa şi în administrarea Consiliului Local al Municipiului Olteniţa, judeţul Călăraşi, pentru realizarea obiectivului parc industrial. Aşa cum se arată în Expunerea de motive, având în vedere rolul deosebit de important ce revine administraţiei publice locale în procesul de dezvoltare economico-socială a municipiului, aceasta va uza de oportunitatea oferită, pentru finanţare prin fonduri structurale.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, examinarea propunerii legislative a avut loc în şedinţa comună a celor două Comisii sesizate în fond din data de 25 septembrie 2012. 

Din numărul total de 23 membri ai Comisiei juridice, de disciplină şi imunităţi au participat la şedinţă 18 deputaţi, iar din numărul total de 28 membri ai Comisiei pentru administraţie publică, amenajarea teritoriului şi echilibru ecologic au participat 27 deputaţi.
Cu ocazia dezbaterilor s-a constatat că textele iniţiativei legislative sunt incomplete, iar unele intervenţii legislative ar fi trebuit să fie operate asupra Hotărârii Guvernului nr.1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare, sau asupra altor acte normative, ca o consecinţă a ieşirii terenului respectiv din domeniul public al statului. De asemenea, s-a constatat că potrivit prevederilor art. 9 alin. (1) din Legea nr. 213/1998, cu modificările şi completările ulterioare, trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului local, prin hotărâre a Guvernului. 
Pentru suprafaţa de teren în discuţie nu sunt înregistrate documentaţii privind reconstituirea dreptului de proprietate în baza legilor reparatorii ale proprietăţii. Suprafaţa de teren propusă a face obiectul proiectului de act normativ se află în domeniul privat al statului şi nu în domeniul public al statului.  
De asemenea, s-a constatat că, având în vedere că Legea nr. 213/1998 privind bunurile proprietate publică, cu modificările şi completările ulterioare are caracter de lege organică, în conformitate cu prevederile art. 73 alin. (3) lit. m) din Constituţia României, republicată, ar trebui respectate dispoziţiile imperative al acestui articol, cu precădere ale art. 8 alin. (1) care statuează că trecerea din domeniul privat al statului sau al unităţilor administrativ-teritoriale în domeniul public al acestora se face prin hotărâre a Guvernului, astfel că derogarea invocată nu are temei legal. 
Având în vedere prevederile art. 64 alin. (2) din Legea nr. 7/1996 privind cadastrul şi publicitatea imobiliară, cu modificările şi completările ulterioare, întrucât suprafaţa respectivă nu este înscrisă în cartea funciară, aceasta nu poate face obiectul actelor translative de proprietate decât ulterior îndeplinirii acestei condiţii. 

În urma dezbaterii, membrii celor două Comisii sesizate în fond au hotărât, cu unanimitate de voturi, să propună Plenului Camerei Deputaţilor respingerea propunerii legislative privind transmiterea unei suprafeţe de teren din domeniul public al statului şi din administrarea Agenţiei Domeniilor Statului în domeniul public al Municipiului Olteniţa şi în administrarea Consiliului Local al Municipiului Olteniţa, judeţul Călăraşi, pentru realizarea obiectivului parc industrial.
În raport de obiectul şi conţinutul său, propunerea legislativă face parte din categoria legilor organice.
	VICEPREŞEDINTE,
	          PREŞEDINTE,



	FLORIN IORDACHE

	 BOGDAN CANTARAGIU



	SECRETAR,

	           SECRETAR,

	GABRIEL ANDRONACHE
	   GHEORGHE CIOCAN


Consilier parlamentar, Paul Şerban
Consilier parlamentar, Roxana Feraru

